د آغلې مهرتاج په یوه شعر باندې کره کتنه

جنید شریف

د ا دی د شعر متن:

مینه څه ده؟
د مینې په نوم،
دا چا چې معبدونه دي جوړ کړي
معبودان یې دي له کاڼو
دروغ وایي
دوی پوهېږي!
چې جاهل څنګه تېر باسي
د همدې معبد خدایان دي دوی پخپله

مینه څه ده؟
بس یوه جوړه جامه ده
چې تر وسه دې په تن ده
او چې کله هم زړه شوه
یا دې خوا ځینې مړه شوه
په بازار کې نورې نوي پیدا کېږي.

مینه داغ دی
د خاموشې پیغلې زړه کې
د احساساتي زلمي پر مټ،
یو ځېګر او یو غشی د ټټو.
د بوډۍ په مړونده کې،
د مات شوې بنګړې نښه
د بوډا د پښو ښنګریو ځنې لاندې
د تیرو بوټو غاښونه
د ځنګله په زوړ چنار،
د یوه داستان د دوه نومونو
 دوه د سر حرفونه.

مینه صرف یوه دوکه ده
لوی فریب دی
یو څو میاشتي
یا په شمار یو څو کلونه
سرشار ژوند ته دې ناخبره
څوک داخل شي
فریښته وې، ټوله هېله او ستا امید شي
په ایمان به پیغمبر او په ملتیا به،
درته ځان ځنې خدای جوړ کړې
د جنت وعدې به درکړي
ټول داستان به په رڼو سترګو او
ریښتیاو باندې پایي
په اخر کې به ناڅاپه درته وایې؛
زه انسان یمه خدای نه یم!
هغه هر څه ټول دروغ و زه عاجز یم...

مینه خالي ګاه ده
د یو تللي انتظار دی
په فریزر کې خوږه برخه مور ساتلي
خوسا کیږې، زوی یې نه دی لا راغلی
په دسترخوان یې ځای خالي دی
د یو چا په نوم کوټه ده؟
کال یې وشو، ور یې قلف دی
 د اختر د ورځ سهار دی،
فامیلې انځور وباسي
ټول راټول دي
دوه عکسر وروڼه یې نشته
د کېمرې تر شاه د خور سترګې دي ډکي
د دیوال انځور نېمګړی چاپېږي

د مهر تاج آزاد شعر«مینه څه ده» ښکلی او اغیزناک دی. مهرتاج یو پخوانی او ټولو ته آشنا مضمون په یوه تازه او اخلاصمنده ژبه وړاندې کړې ده. د شعر ټولیز جوړښت په زړه پورې دی: زیات شمیر بندونه په یوه پیاوړې استعاره شروع کیږي:

مینه څه ده؟

یوه جوړه جامه ده

...

مینه داغ دی

مینه صرف یوه دوکه ده

مینه خالیګاه ده

**که نورو شاعرانو دا استعارې کارولي وي پرته له «یوه دوکه» نه ما نه دي لیدلي. ډیره متواضعه او ښځینه استعاره په دیو کې «یوه جوړه جامه» ده. «جوړه» ورته د طنز یوه بله کچه هم زیاتوي ځکه د مینو ترمینځ اړیکه لوستونکي ته ور په یادوي. بله خوا که مینه جامه ده نو ظاهري ده او مؤقتي ده. هسی چی په ځان کیږي هسې هم خیرن کیږي او ایستل کیږي. کله لیلامي کیږي هم. جامه نو د باتور ځلمي شمله نه ده او د اصیلې میرمنې پلو نه دی. معمولي، ورځني کالي دی «چې زړه شوه / یا دې خوا ځینې ه مړه شوه/ په بازار کې نورې نوي پیدا کیږي»**

د «داغ» استعاره بیا د مینې یو بل اړځ ښیی، د داستانونو او فلمونو مینه او د تنکي ځوان او «خاموشې» پیغلې مینه چی د نومونو یا د نومونو د لومړیو حرفونو او په کلیشه اي ټټو ګانو پیل کیږي او د بوډۍ په مړونده باندې د مات بنګړي په داغ یا د بوډا په ښنګري باندې د لغتو او «تیرو بوټونو» په نښو ختمیږي. دلته نو لکه د شعر په نورو برخو کې د رومانتیکو او اسطوره اي انخو ونو په خای د مینې یو ریالیستي او تروش او تریخ اړخ ښودل شوی دی. که یوه ورځ مینه د چنار په بدن باندې د چړو په څوکه د چا د نامه د لومړي توري دي، بله ورځ مینه تللې وي او صرف یو داغ ځیني پاتې وي یا د وهلو ټکولو بربنډې نښې.

زه د شاعرې په هکله څه د پام وړ مالومات نه لرم خو اوریدلي می دي چی د ښځو وکیله ده نو د تاو تریخوالي کیسې به یی په مکرر ډول د خپلو مؤکلینو نه اوریدلي هم وي او کنه خو هسې هم په تیره په ښخو باندې د ځور او تاوتریخوالي شواهد دومره زیات دي چی ان نارینه هم ترې خبر دي.

دریم بند کومې شرحې ته اړ نه دی. مرکزي توری «دوکه» په ځای خوښ شوی دی او د ارمان نه تر واقعیته پورې مزل چټک دی.

وروستی بند ډیر عاطفي او تراژید دی خو له نیکه مرغه پاروونکی یا په نامناسبه کچه احساساتي نه دی. مرکزي مضمون یی د مور او زوی او د خور او ورور بیلتون دی. ددې بیلتون نښه په یو کورني او آشنا انځور پيل کیږي:

مینه خالي ګاه ده
د یو تللي انتظار دی
په فریزر کې خوږه برخه مور ساتلي

زوی او ورو چې تللی (وروسته پوهیږو چې سرتیري یا عسکر شوی دی) خای یی د اختر په دسترخان باندې یوه خالیګاه ده. نو مینه دلته خپل کرکتر بدلوي او نور د لیلی او مجنون مینه نه ده، د مور او خور مینه ده. خالیګاه اوس د ورځنې تجربې سره په هماهنګۍ په انځور کې انعکاس کوي.

شعر ته ددې نوې مینې زیاتول ښایي ځینو لوستونکو ته یو ښه تحول وي او ځینو ته د شعر د اصلي مضمون نه یوه تیښته ښکاره شي. ما د شعر د هر بند نه د همدې وروستي بند په شمول خوند واخیست خو که رښتیا ووایم ځان په دې بله دوهمه ډله کی وینم.

د شعر د تخنیکونو په کارولو کې شاعره پوره مهارت ښودلی. زه تش په دوه مسرو کې د وزن بدلون وینم:

د احساساتي زلمي پر مټ،

یو ځیګر او یو غشی د ټټو

. . .

خوسا کیږې، زوی یې نه دی لا راغلی
په دسترخوان یې ځای خالي دی

که څه هم د سنتي عروضو کارول په پښتو شعر کې سم کار نه دی خو په هجایی او خجیز سیستم باندې هم دا دوه مسرې د نورو نه بیله تقطیع لري: په دې و کې خج په څلورمه هجا اوړي: «دې سا سا تي/ زل مي پر مټ» او «په دس تر خوان /یی ځای خا لي» خو په نورو مسرو کې بیا خج په دریمه هجا لویږي. «یو ځی ګر- /او یو غه شی».... «مي نه څه ده» «د کم رې تر/شا یې خور ستر/ګې دي ډ کې»

خو زه د پښتو آزاد شعر د وزن په هکله دومره تجربه نه لرم او که لوستونکو ته دا بدلون چې په کلاسیک عروض کې ورته د بحر بدلون وایی د منلو وړ وي نو زه هم ورسره ستونزه نه لرم.

 د پښتو شعر د یو مینه وال په توګه د مهر تاج دا شعر ما ته هم نوښت لري او هم سړی فکر کولو او قضاوت ته مجبوروي. د آزاد شعر لیکل ښایي په نظر آسانه راشي خو که شاعر وغواړي چی د ژبې رواني او محاوروي آهنګ خوندي وساتي ډیر سخت کار دی. مهر تاج په دې شعر کې له دې امتحانه بریالۍ وتلې ده.